C 464/30

Tislattujen alkoholijuomien määritelmistä, kuvauksesta, esittelystä, merkinnöistä ja maantieteellisten merkintöjen suojaamisesta sekä neuvoston asetuksen (ETY) N:o 1576/89 kumoamisesta annetun Euroopan parlamentin ja neuvoston asetuksen (EY) N:o 110/2008 17 artiklan 6 kohdassa tarkoitettu hakemuksen julkaiseminen

(2021/C 464/07)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) 2019/787 (1) 27 artiklassa tarkoitetulla tavalla

TEKNISEN ASIAKIRJAN TÄRKEIMMÄT TIEDOT

”HOMOKHÁTI ŐSZIBARACK PÁLINKA”

EU-nro: PGI-HU-02471 – 25. toukokuuta 2018

1. Nimi

Homokháti őszibarack pálinka

2. Tislatun alkoholijuoman luokka

Hedelmistä tislattu alkoholijuoma (asetuksen (EY) N:o 110/2008 luokka 9)

3. Tislatun alkoholijuoman kuvaus

3.1. Fysikaaliset, kemialliset ja/tai aistinvaraiset ominaisuudet

Fysikaalis-kemialliset ominaisuudet

Syaanivetypitoisuus enintään 5 grammaa hehtolitrassa 100-tilavuusprosenttista alkoholia Haihtuvien aineiden kokonaispitoisuus vähintään 250 grammaa hehtolitrassa 100-tilavuusprosenttista alkoholia Kuparipitoisuus enintään 7 milligrammaa kilogrammassa valmista tuotetta

Aistinvaraiset ominaisuudet

Väri: kirkas, väritön.

Aromi: hieno, hento kypsää persikkaa muistuttava hedelmäinen aromi sekä hienostuneen aromaattisia sitrushedelmien vivahteita ja joskus kevyt marsipaanin aromi.

Maku: raikkaita sitrushedelmän vivahteita, omaleimainen, keskitäyteläinen ja vankka rakenne, kypsää persikkaa ja hillittyä kirpeyttä sekä pitkä ja pehmeä mutta omaleimainen jälkimaku.

3.2. Erityisominaisuudet (verrattuna saman luokan tislattuihin alkoholijuomiin)

Homokháti őszibarack pálinka -juomalla on omaleimainen aromi ja maku, jotka ovat peräisin Homokhátságin alueella viljellyistä persikoista. Sillä on hennon aromikas ja sitruunainen tuoksu, joka tuo mieleen kypsän persikan hedelmäisen aromin. Sitrushedelmien vivahteet tulevat esiin myös hienovaraisen makeassa maussa. Jälkimaku on pehmeä.

4. Maantieteellinen alue

Homokháti őszibarack pálinka -juomaa valmistetaan seuraavien kuntien hallinnollisten rajojen sisäpuolella: Mórahalom, Ásotthalom, Domaszék, Zákányszék, Ruzsa, Öttömös, Pusztamérges, Üllés, Bordány, Forráskút, Zsombó, Szatymaz, Kelebia ja Balotaszállás.

”Homokháti őszibarack pálinka” mäskätään, käytetään, pannutislataan ja varastoidaan ainoastaan kyseisellä maantieteellisellä alueella sijaitsevissa kaupallisissa pálinka-tislaamoissa.

5. Tislatun alkoholijuoman valmistusmenetelmä

Pálinkan tärkeimmät valmistusvaiheet ovat seuraavat:

a) hedelmien valinta ja hyväksyntä

b) mäskäys ja käyminen

c) tislaus

d) lepo

e) pálinkan käsittely ja valmistus.

a.) Hedelmien valinta ja hyväksyntä

Pálinkan perusaineosana ovat täysin kypsät hyvälaatuiset tai erittäin hyvälaatuiset hedelmät, jotka on viljelty kyseisellä maantieteellisellä alueella. Hedelmiä vastaanotettaessa hedelmien määrä vahvistetaan punnitsemalla.

Hyväksyntämenettelyssä hedelmien laatu tarkastetaan pistokokeina suoritettavan aistinvaraisen arvioinnin perusteella (hedelmien kypsyys – kypsästä ylikypsään – terveys ja puhtaus, hedelmissä ei ole vieraita aineksia – multaa, lehtiä, risuja, kiviä, metallia tai muuta materiaalia – eikä hometta tai mätää).

b.) Mäskäys ja käyminen

Hedelmän kivi on poistettava kivenpoistajalla.

Käymisen aikana lämpötila säädetään tarkasti (16–23 °C:seen) ja lisäksi on saavutettava ihanteellinen pH-arvo (2,8–3,2) ja tarkastettava sokeri- ja alkoholipitoisuudet.

Sokeripitoisuutta on alennettava niin, että se on alle 5 Brix-astetta käymisen päättyessä.

Pálinkaa ei pitäisi makeuttaa valmistuksen aikana edes tuotteen lopullisen maun pyöristämiseksi.

c.) Tislaus

”Homokháti őszibarack pálinka” voidaan valmistaa tislaamalla se kahdessa vaiheessa perinteisellä pannutislausjärjestelmällä, joka takaa hyvän laadun. Pannutislaus on kaksinkertaiseen jakotislaukseen perustuva tekniikka, jossa käytettävän pannun tilavuus on enintään 1 000 litraa.

d.) Lepo

Homokháti őszibarack pálinka -juoman on annettava levätä niin pitkään, että siitä tulee tasapainoista.

Jos ulkolämpötila on yli 25 °C, varastointitilan ilma on jäähdytettävä ilmastoinnin avulla tai kostutettava vesisuihkulla vähintään kerran viikossa.

e.) Pálinkan käsittely ja tuotanto

Levänneen pálinkan alkoholipitoisuus on pullotettuja tuotteita koskevien hyvin tiukkojen sääntöjen (± 0,3 tilavuusprosenttia) mukaan mukautettava kulutukseen soveltuvalle tasolle lisäämällä siihen laadukasta juomavettä. Vesi voi olla tislattua, demineralisoitua, ionivaihdettua tai pehmennettyä.

Levännyt pálinka voidaan jäähdyttää ja suodattaa. Tuotteen jalostamiseksi ja mahdollisten raskasmetallien poistamiseksi tuote voidaan tarvittaessa käsitellä myös asianmukaisilla jalostuksen apuaineilla. Sen jälkeen pálinka voidaan pullottaa.

Kun asianmukainen alkoholipitoisuus on saavutettu, pálinka voidaan kaataa pestyihin pulloihin, jotka suljetaan elintarvikepakkauksille asetetut vaatimukset täyttävillä sinetöidyillä alumiinisilla kierresulkimilla tai kierrekorkeilla taikka muilla korkeilla. Pullot voivat olla lasisia tai keraamisia.

6. Yhteys maantieteelliseen ympäristöön tai alkuperään

6.1. Yhteyden kannalta merkitykselliset yksityiskohtaiset tiedot maantieteellisestä alueesta tai alkuperästä

Yhteyden kannalta merkitykselliset yksityiskohtaiset tiedot maantieteellisestä alueesta tai alkuperästä perustuvat neljään osatekijään:

a) Homokhátságin viljelysmaa ja ainutlaatuinen maaperän rakenne

b) Homokhátságin erityinen mikroilmasto

c) Homokhátságissa viljeltävät persikkalajikkeet

d) inhimilliset tekijät.

a) Homokhátságin viljelysmaa ja ainutlaatuinen maaperän rakenne

Kyseinen maantieteellinen alue koostuu Tonava- ja Tisza-jokien välisellä tasankoalueella sijaitsevan eteläisen ison alangon hiekkaharjanteen (Homokhátság) maaperästä, joka ei sisällä mustamultaa. Tasankoalue levittäytyy Csongrádin läänissä sijaitsevasta Szegedin kaupungista lounaaseen.

Homokhátságin alueen hiekkapitoinen maaperä soveltuu erityisen hyvin puutarha- ja hedelmänviljelyyn, sillä se läpäisee hyvin vettä ja lämpenee nopeasti. Hiekka- ja humuspitoinen maaperä koostuu lähinnä kvartsikiteistä. Hiekkamaiden kolloidipitoisuus on yleensä alhainen (enintään 5 %), minkä ansiosta tällainen maaperä läpäisee vettä hyvin. Hiekkamaat sisältävät myös runsaasti kiillettä, josta kasvit saavat ravinteita (kaliumia, booria, rautaa ja sinkkiä).

b) Homokhátságin erityinen mikroilmasto

Ilmasto on Homokhátságin alueella hyvin mannermainen, ja kesät ovat huomattavan kuumia, kuivia ja paahtavia. Lämpötilat vaihtelevat suuresti päivän aikana hedelmien kypsymiskautena. Aurinkoisten tuntien määrä on alueella maan suurin (yli 2 600 tuntia).

c) Homokhátságissa viljeltävät persikkalajikkeet

Homokháti őszibarack pálinka -juoman valmistuksessa on käytettävä kohdassa 4 määritellyltä maantieteelliseltä alueelta peräisin olevia persikkalajikkeita. Kaikki nämä lajikkeet ovat peräisin luonnonvaraisen persikan oksasta. Luonnonvaraisen persikan siemeniä käytetään kylvösiemeninä, ja niistä kasvaa istutuksen jälkeen taimia, joihin jalo-oksat varrennetaan. Näiden lajikkeiden yhdistelmällä varmistetaan, että Homokhátin alueella viljeltyjen persikoiden ainutlaatuinen maku tulee esiin kyseisistä persikoista valmistetun pálinkan aistinvaraisissa ominaisuuksissa, kuten sitruunaisessa raikkaudessa, hienostuneessa makeudessa ja pehmeässä jälkimaussa.

d) Inhimilliset tekijät

”Homokháti őszibarack pálinka” valmistetaan maantieteellisellä alueella perinteisesti pannutislauksen avulla. Perinteisen valmistustekniikan tuntemus siirtyy sukupolvelta toiselle. Pannutislaus on perinteinen menetelmä, joka tuo maku- ja aromivivahteet esiin pálinkalle ominaisella tavalla. Tislaus on yksi persikoista valmistettavan pálinkan valmistuksen kulmakivistä. Sen vuoksi tuotteen valmistajien osaaminen takaa valmiin Homokháti őszibarack pálinka -juoman ainutlaatuiset ominaisuudet, jotka perustuvat maantieteellisellä alueella viljeltyjen persikoiden makuihin. Pálinkan valmistus vaatii erityistä asiantuntemusta, varsinkin siksi, että pálinka valmistetaan harvoin persikoista.

6.2. Tislatun alkoholijuoman erityisominaisuudet, jotka johtuvat maantieteellisestä alueesta

Homokháti őszibarack pálinka -juoman ja maantieteellisen alueen välinen yhteys perustuu tuotteen laatuun.

Koska aurinkoisia tunteja on paljon, persikat kypsyvät täysin, ja suuret lämpötilanvaihtelut päivän aikana tekevät persikoista makeita ja meheviä. Hiekka- ja kiillepitoisen maaperän ansiosta persikat ovat kevyitä ja sitruunaisen raikkaita, ja runsaasti hivenaineita sisältävä kiille lisää persikoiden kuiva-ainepitoisuutta. Näiden tekijöiden ansiosta Homokhátságin alueella viljeltyjen persikoiden pitoisuusarvot ovat korkeita, niiden maku ja tuoksu ovat täyteläisiä ja jälkimaku pehmeä.

Pannutislaustekniikka tuo Homokháti őszibarack pálinka -juomassa yleensä esiin kypsän persikan aromit: pálinkalle on ominaista voimakas, omaleimainen ja hieman kirpeä maku mutta myös hennosti tuoksuva ja hillitty aromi.

Homokhátságista peräisin olevien persikoiden täyteläisten aromien ja valmistuksessa käytetyn tislaustekniikan ansiosta ”Homokháti őszibarack pálinka” sisältää runsaasti haihtuvia aineita, ja sen maku on omaleimainen ja keskitäyteläinen. Täyteläiset aromaattiset vivahteet antavat pálinkalle pitkän mutta pehmeän jälkimaun.

7. Euroopan unionin tai kansalliset/alueelliset säännökset

— Vuonna 1997 annettu laki XI tavaramerkkien ja maantieteellisten merkintöjen suojasta

— Vuonna 2008 annettu laki LXXIII pálinkasta, viinirypälepálinkasta ja kansallisesta pálinkaneuvostosta

— Hallituksen asetus N:o 158/2009, annettu 30. heinäkuuta 2009, maataloustuotteiden ja elintarvikkeiden maantieteellisten merkintöjen suojaamista koskevien yksityiskohtaisten säännösten antamisesta ja tuotteiden tarkastamisesta

— Hallituksen asetus N:o 22/2012, annettu 29. helmikuuta 2012, kansallisesta elintarvikeketjun turvallisuudesta vastaavasta virastosta

— Euroopan parlamentin ja neuvoston asetus (EY) N:o 110/2008, annettu 15 päivänä tammikuuta 2008, tislattujen alkoholijuomien määritelmistä, kuvauksesta, esittelystä, merkinnöistä ja maantieteellisten merkintöjen suojaamisesta sekä neuvoston asetuksen (ETY) N:o 1576/89 kumoamisesta

— Komission täytäntöönpanoasetus (EU) N:o 716/2013, annettu 25 päivänä heinäkuuta 2013, tislattujen alkoholijuomien määritelmistä, kuvauksesta, esittelystä, merkinnöistä ja maantieteellisten merkintöjen suojaamisesta annetun Euroopan parlamentin ja neuvoston asetuksen (EY) N:o 110/2008 soveltamissäännöistä

8. Hakija

Nimi: Kerekes Pálinka – elinkeinonharjoittaja Pál Kerekes

Osoite: Szegfű János u. 5–7, 6787 Zákányszék, Unkari

Sähköpostiosoite: kerekespal@vipmail.hu, lkerekes01@gmail.com

P. +36 705756684, +36 304091041

9. Täydennys maantieteelliseen merkintään

–

10. Erityiset merkintäsäännöt

Lainsäädännössä määritettyjen osien lisäksi nimitys sisältää myös seuraavan:

— ”földrajzi árujelző” (maantieteellinen merkintä) (erillään nimestä).

(1) EYVL L 130, 17.5.2019, s. 1.